ज्यादातर शहरों में बगल की नदियों से जलापूर्ति होती है। इन नदियों का पानी बेहद प्रदूषित हो चुका है, यहां तक कि इनमें पानी भी नहीं होता। गंगा, यमुना, नर्मदा, कृष्णा, कावेरी जैसी बड़ी और विशाल नदियों के किनारे बसे शहरों में अभी से टैंकर लगाए जा चुके हैं। बेतरतीब तरीके से बसाए गए शहरों की वजह से हालात बेकाबू होते जा रहे हैं। औद्योगिक घरानों को पानी का मालिक बना देने वाली नीति ने पानी को आम जनता से दूर कर दिया है। बोतल में बंद पानी, प्लास्टिक की थैलियों में बिकने वाला पानी और इसके लिए लगने वाले बड़े बड़े उद्यम किसके हितों के लिए हैं? बाजारीकरण के इस दौर में पानी को लेकर सरकार की यह नीतियां लोगों को प्यासा मार रही है। ऐसे में जरूरत है कि पानी का मालिकाना हक तय किया जाए। पानी को लेकर कई राज्यों में संघर्ष के हालात तो बनते जा रहे हैं। इस स्थिति को यथाशीघ्र हल करने की जरूरत है।